Det svenske ishockeylandshold opslår træningslejr i Aalborg og møder Danmark i en testkamp forud for VM.
Det skriver B.T. i dag.

Der er dømt lækkerier for ishockeyelskere, når Sveriges landshold kommer til Aalborg. Den 10. april stiller Tre Kronor, som holdet hedder hjemme i Sverige, op til træningskamp mod Danmark i Gigantium. - Det er ikke hver dag, at de olympiske mestre og flerdobbelte verdensmestre spørger, om de må komme til Danmark og spille. At få besøg af Tre Kronor svarer til, at Brasiliens fodboldlandshold spiller i Parken. Større kan det ikke blive, siger Danmarks Ishockey Unions formand, Henrik Bach Nielsen til B.T. Det svenske landshold bliver fem dage i Aalborg.